Komisijos ataskaita Tarybai dėl Italijos pažangos susigrąžinant papildomą pieno gamintojų mokestį, nustatytą laikotarpiui nuo 1995–1996 m. iki 2001–2002 m., apie kurią ji pranešė Komisijai ir Tarybai, įvertinimo (vadovaujantis Tarybos sprendimo 2003/530/EB 3 straipsniu) /* KOM/2009/0137 galutinis */





[pic] | EUROPOS BENDRIJŲ KOMISIJA | Briuselis, 26.3.2009 KOM(2009) 137 galutinis KOMISIJOS ATASKAITA TARYBAI dėl Italijos pažangos susigrąžinant papildomą pieno gamintojų mokestį, nustatytą laikotarpiui nuo 1995–1996 m. iki 2001–2002 m., apie kurią ji pranešė Komisijai ir Tarybai, įvertinimo (vadovaujantis Tarybos sprendimo 2003/530/EB 3 straipsniu) KOMISIJOS ATASKAITA TARYBAI dėl Italijos pažangos susigrąžinant papildomą pieno gamintojų mokestį,nustatytą laikotarpiui nuo 1995–1996 m. iki 2001–2002 m., apie kurią ji pranešė Komisijai ir Tarybai, įvertinimo(vadovaujantis Tarybos sprendimo 2003/530/EB 3 straipsniu) Šią vertinimo ataskaitą Komisija pateikė pagal 2003 m. liepos 16 d. Tarybos sprendimą Nr. 2003/530/EB dėl pagalbos, kurią Italijos Respublika ketina teikti savo pieno gamintojams, suderinamumo su bendrąja rinka nuostatų. Pagal to sprendimo 1 straipsnį pagalba, kurią Italijos Respublika ketina teikti pieno gamintojams, pati sumokėdama Bendrijai sumą, kurią jie turi sumokėti Bendrijai kaip papildomą pieno mokestį, nustatytą laikotarpiui nuo 1995–1996 m. iki 2001–2002 m., ir leisdama tiems gamintojams per keletą metų sumokėti skolą kaip atidėtą mokėjimą be palūkanų, išimties tvarka laikoma suderinama su bendrąja rinka su sąlyga, kad: - gamintojai grąžina visą sumą, kasmet išmokėdami po lygią dalį, ir - grąžinimo laikotarpis neviršija 14 metų, skaičiuojant nuo 2004 m. sausio 1 d. Pagal to sprendimo 2 straipsnį pagalba suteikiama su sąlyga, kad Italija EŽŪOGF praneša apie visą aptariamam laikotarpiui skirto papildomo mokesčio sumą ir kad Italija atitinkamai iš 2003 m. lapkričio mėn., 2004 m. lapkričio mėn. ir 2005 m. lapkričio mėn. EŽŪOGF finansuojamų išlaidų išskaito negrąžintą skolą trimis lygiomis metinėmis dalimis. Italija 2003 m. rugpjūčio 26 d. raštu tinkamai pranešė apie visą atitinkamam laikotarpiui skirtą papildomo mokesčio sumą. Likusi negrąžintos skolos dalis buvo tinkamai išskaityta iš 2003 m., 2004 m. ir 2005 m. lapkričio mėn. EŽŪOGF finansuojamų išlaidų. Pagal to sprendimo 3 straipsnio nuostatas kompetentingos Italijos valdžios institucijos turi kasmet pateikti ataskaitą Tarybai ir Komisijai apie pažangą, padarytą susigrąžinant sumą, kurią gamintojai turi sumokėti kaip papildomą laikotarpiu nuo 1995–1996 m. iki 2001–2002 m. nustatytą mokestį. Pagal šią nuostatą Italijos valdžios institucijos 2008 m. spalio 3 d. AGEA mokėjimo agentūros raštu Tarybai ir Komisijai pateikė ketvirtą ataskaitą apie dalinę 2007 m. įmoką. Šią ataskaitą vėliau Italijos valdžios institucijos pakeitė ir todėl reikėjo padaryti daugelio su šia ataskaita susijusių elementų pakeitimų. Mokesčio mokėjimas dalimis Iš visų 23 460 gamintojų, turinčių sumokėti mokestį už septynis Tarybos sprendime nustatytus laikotarpius, bet gavusių iš nacionalinių teismų laikiną atleidimą nuo mokėjimo, kol bus priimtas galutinis sprendimas, 15 355 pasirinko šį mokestį sumokėti pagal mokėjimo dalimis schemą. Tokį mokėjimo būdą pasirinkę gamintojai turėjo nutraukti visas pradėtas teismo bylas. Be to, nesumokėjus bent vienos metinės įmokos, gamintojas pašalinamas iš schemos ir tuomet iš jo išreikalaujama visa suma su sukauptomis palūkanomis. 15 355 schemoje dalyvaujantys gamintojai 2004 m. prieš pirmosios įmokos sumokėjimą iš viso buvo skolingi apie 345 mln. eurų, o tai sudaro apie trečdalį visos gamintojų nesumokėto mokesčio sumos. Todėl panašu, kad didesnė gamintojų, kurių individualios gamybos pertekliaus dalis yra mažesnė, nusprendė dalyvauti schemoje, kita vertus, gamintojai, kurių individualios gamybos pertekliaus dalis yra didesnė (apie 8 000 gamintojų, kuriems buvo paskaičiuota 680 mln. EUR mokesčių už septynis laikotarpius), pasirinko bylinėjimąsi Italijos teismuose. Tačiau atkreipiame dėmesį į tai, kad 2007 m. Italijos valdžios institucijos gavo 150 naujų paraiškų dėl mokesčio mokėjimo dalimis ir tai sudaro apytiksliai 3 mln. eurų. Ketvirtą įmoką turėjo sumokėti 12 426 gamintojai – iš viso 25 074 413,99 EUR iki 2007 m. gruodžio 31 d. Italijos valdžios institucijų atliktų patikrinimų metu nustatyta, kad 12 183 gamintojai 2007 m. tvarkingai mokėjo įmokas (iš viso sumokėta 25 006 160,19 EUR). Tai reiškia, kad už ketvirtą įmoką 98 % gamintojų laiku sumokėjo 99,7 % mokesčių. Mokant pirmą įmoką – laiku sumokėta 99,6 % reikalaujamos sumos, antrą įmoką – 97,9 % reikalaujamos sumos, ir trečią įmoką – 99,5 % reikalaujamos sumos. Taigi, visa pirmųjų keturių įmokų metu surinkta mokesčio suma yra apie 103 mln. eurų (99,2 % reikalaujamos sumos). Nors šios sumos neabejotinai rodo, kad minėtą sistemą pasirinkę gamintojai laikosi įsipareigojimų, Komisija mano, kad priemonės, kurių buvo imtasi, kai nebuvo laikomasi nustatyto mokėjimo termino, yra svarbiausias rodiklis, pagal kurį galima spręsti apie valdžios institucijų įsipareigojimą užtikrinti, kad būtų tinkamai laikomasi mokėjimo tvarkos sąlygų ir kad galiausiai būtų surinkta visa mokėtino mokesčio suma. Ketvirtos įmokos mokėjimo laikotarpiu 63 gamintojai 2007 m. pabaigoje buvo vis dar nesumokėję įmokų už 68 253,80 EUR. Remiantis iš Italijos valdžios institucijų gauta informacija, apie visus šiuos atvejus centrinės valdžios institucijos pranešė atitinkamoms regionų institucijoms, kad būtų išreikalauta visa mokėtina suma su palūkanomis. Tačiau šiuo klausimu Komisija atkreipia dėmesį į tai, kad kaip ir pernai Italijos ataskaitoje nenurodyta po jos valdžios institucijų atliktų patikrinimų ir pritaikius priverstinį įsipareigojimų vykdymą faktiškai surinkta suma. Nežiūrint to, iš tam tikros Italijos valdžios institucijų 2008 m. gruodį pateiktos papildomos informacijos matyti, kad 1 204 511,18 EUR (t. y. 15 % visos grąžintinos sumos) buvo surinkti kaip mokesčiai, kurių įmokų vienu iš keturių įmokų mokėjimų laikotarpiu gamintojai nesumokėjo laiku. Todėl šie gamintojai turėjo sumokėti visą skolą ir palūkanas, be to, jiems buvo atimta teisė toliau dalyvauti 14 metų schemoje. Tai reiškia, kad 6 878 274,31 eurų (t. y. 85 % visos negrąžintos sumos) dar turi būti surinkta iš gamintojų, kuriems buvo atimta teisė dalyvauti mokėjimo dalimis schemoje dėl to, kad jie vėlavo sumokėti reikalaujamą sumą. Už laikotarpį nuo 1995–1996 m. iki 2001–2002 m. mokėtinas mokestis, kuris nebuvo įtrauktas į mokėjimo dalimis schemą ir dėl kurio toliau bylinėjamasi Italijos teismuose Buvo užsiminta apie santykinai pasyvų mokėjimo dalimis schemos naudojimą grąžinant mokesčius. Tai reiškia, kad neatidėliotinam sumų susigrąžinimui iškilo kliūčių, nes Italijos teismai, kol nepriimtas galutinis sprendimas, sustabdė sprendimą dėl mokėjimo maždaug 8 000 gamintojų, kuriems buvo paskaičiuota 680 mln. EUR mokėtina mokesčių suma ir kurie pasirinko tęsti bylinėjimąsi. 2006 ir 2007 m. Tarybai pateiktose ataskaitose Komisija išreiškė požiūrį, kad kitose Italijos metinėse ataskaitose daugiau dėmesio turėtų būti skiriama bylinėjimuisi, susijusiam su atitinkamais septyniais laikotarpiais, ir turėtų būti pateikta išsami informacija, patvirtinanti, kad gamintojai, kurių bylinėjimasis buvo nesėkmingas, sumokėjo mokestį. Neturėdama tokios informacijos, Komisija negalėjo tinkamai stebėti pažangos, padarytos susigrąžinant tą mokesčio dalį, kuriai nebuvo taikoma mokėjimo dalimis schema. Atsižvelgdama į šį prašymą, Italija savo ataskaitoje nurodė mokesčio už atitinkamus septynis laikotarpius sumas, dėl kurių buvo bylinėjamasi ir kurias Italijos teismai 2005 m. ir 2006 m. priteisė sumokėti. Visa suma, dėl kurios bylinėjamasi, yra 1 533 584,36 EUR, iš kurių ataskaitos parengimo dieną buvo grąžinti tik 346 833,70 EUR. Komisijos šiuo klausimu prašyta papildoma informacija buvo pateikta 2008 m. gruodį; ji atitiko 2007 ir 2008 m. paskelbtus teismo sprendimus. Iš pateiktos informacijos paaiškėjo, kad už 2005–2008 m. laikotarpį priteista grąžinti Italijos valdžios institucijoms iš viso 4 108 523,39 EUR, t. y. 0,6 % visos reikalaujamos sumos (įskaitant pirmiau paminėtus 1 533 584,36 EUR). Tačiau atrodo, kad Italijos valdžios institucijos 2008 m. gruodį surinko tik 314 960,15 EUR (t. y. 7,7 % teisme valdžios institucijų naudai priteistos sumos). Gavus papildomus Italijos valdžios institucijų parodymus, taip pat buvo nustatyta, kad į pirmiau nurodytą valdžios institucijų naudai priteistą mokesčių sumą įtrauktos ir sumos, dėl kurių gali būti pateikti apeliaciniai skundai. Tuo galima iš dalies paaiškinti, kodėl surinktos sumos yra gana mažos. Komisijos nuomone, tam, kad ateityje būtų galima susidaryti aiškesnį šioje srityje padarytos pažangos vaizdą, Italija pateikiamose ataskaitose turėtų nurodyti galutinai valdžios institucijų naudai priteistas mokesčių sumas. Komisijos nuomone, taip pat būtų naudinga gauti informaciją (nurodant sumas) apie atvejus, kai su nustatyta mokesčio suma nesutinkantys pieno gamintojai laimėjo dėl to bylas Italijos teismuose. Komisija atkreipia dėmesį į lėtą tos mokesčių dalies, kuri mokama ne pagal mokėjimo dalimis schemą, surinkimą. Tai yra susiję su teismo proceso trukme (iki šiol iš 680 mln. EUR ginčijamos sumos sprendimas priimtas tik dėl maždaug 4 mln. EUR) ir atitinkamai su priteistų sumų išieškojimo trukme pasibaigus bylai (tik apie 300 000 EUR iš 4 mln., EUR). Atsižvelgiant į visų pirma į 2005 ir 2006 m. priimtus teismo sprendimus, atrodytų nenormalu, kad 2008 m. gruodį dar nebuvo susigrąžinta didžioji patvirtintos skolos dalis. Išvada Komisija mano, kad Italijos valdžios institucijos padaryta pažanga susigrąžinant mokestį, nustatytą gamintojams, kurie buvo pasirinkę 2003 m. Tarybos patvirtintą mokėjimo dalimis sistemą, laikotarpiu nuo 1995–1996 m. iki 2001–2002 m., rodo, kad mokestis renkamas tinkamai. Tačiau Komisija pažymi, kad nebuvo nurodyta, kokia suma iš tikrųjų surinkta iš sistemos dalyvių, kurie nesumokėjo dalinių įmokų ir kuriems dėl to buvo uždrausta toliau naudotis šia sistema, ir tai rodo, kad reikia stropiau atlikti administracinį darbą ir pagerinti mokesčio rinkimą. Komisija apgailestauja dėl lėtos pažangos renkant mokesčius, kurie mokami ne pagal mokėjimo dalimis schemą, ir dėl kurių vyksta bylos Italijos teismuose, ir mano, kad mokesčiai šiuo atveju yra renkami netinkamai.